Constel·lacions organitzacionals forma part de la Caixa d'Eines de l'àmbit d'Innovació i talent
Constel·lacions organitzacionals
Les constel·lacions organitzacionals són una eina que permet visualitzar els diferents elements clau d'un sistema; ja sigui l'organització, un equip, un projecte, etc., i com interaccionen.
Aquesta imatge permet accedir a informació rellevant en un mínim període temps.
És molt ràpida en el seu diagnòstic i breu i eficaç en la seva intervenció.
Les constel·lacions organitzacionals donen una visió més profunda i completa dels seus reptes i de les dinàmiques sistèmiques implícites en les relacions organitzatives i professionals que poden afectar a la seva vida, al desenvolupament i al funcionament.
És una poderosa i innovadora eina sistèmica, és a dir, manté una mirada envers la totalitat i està orientada a la solució.
Els problemes complexos poden tenir una solució simple: reconeixement adequat, desenvolupament d'una estratègia, estructura organitzativa, lideratge, equips de treball, reestructuracions, fusions, preparació de negociacions, etc.
La visió sistèmica ajuda a entendre que les organitzacions estan integrades per un conjunt d'actors o elements que estan interconnectats entre si en una contínua relació d'intercanvi.
L'orientació a la solució posa l'atenció a trobar pistes per superar la situació de dificultat i percebre la imatge d'una possible solució, sense esmerçar energies en l'anàlisi del problema i superar l'anàlisi causa-efecte.
El terme constel·lació ve de l'alemany "aufstellung", que significa "col·locar elements fora", i el resultat d'allò que s'ha col·locat.
Aquesta eina és una evolució de la metodologia sistèmica creada per Bert Hellinger i desenvolupada en el camp de l'organització per Günthar Weber, i per Insa Saparrer i Matthias Varga von Kibeb (SySt).
El desenvolupament d'una sessió de constel·lacions organitzacionals segueix una seqüència de diferents fases:
- Entrevista i demanda del client: el facilitador, persona conductora de la constel·lació, fa una entrevista al client, que és la persona o persones que volen constel·lar el seu cas, per establir un marc d'actuació i definir els objectius de treball.
Es clarifica la demanda del client, que és el tema que es treballarà a la configuració espacial i es determinen quins són els elements que participaran en la constel·lació.
- Imatge inicial de la demanda: el client escull quines seran les persones o símbols que faran de representants.
El facilitador anirà acompanyant aquesta etapa assenyalant els elements per ordre d'importància (definit a l'entrevista) i el client distribuirà els representants (elements) en l'espai situant-los on cregui convenient deixant-se portar per la intuïció i per les percepcions.
La configuració resultant és la imatge interna que té el client sobre el tema
- El client com a observador extern: el client, a partir d'aquest moment, mira la configuració recreada com a persona observadora externa, la qual cosa possibilita la seva comprensió i l'augment de consciència.
- Moviments constel·lació: el facilitador acompanya una sèrie d'intervencions orientades a la solució.
Tenint en compte els principis sistèmics, explorarà moviments en els elements dels sistema i utilitzarà frases específiques que permetin desbloquejar avançar envers la imatge solució.
- Imatge solució: els representants de la constel·lació troben un millor lloc i un equilibri harmònic en el sistema global.
El client integra el seu posicionament en el lloc que ocupa en el sistema, facilita els canvis perceptius i les noves perspectives per adquirir una comprensió més profunda i un nivell de consciencia més gran.
La constel·lació es dona per acabada quan es produeix aquest nou equilibri.
- Seguiment i pla d'acció: amb posterioritat el client pot donar continuïtat al treball realitzat en la constel·lació i, segons el cas, continuar o iniciar un procés de coaching individual o d'equips, de facilitació o de consultoria per establir un pla d'acció.
Els tipus de constel·lacions més utilitzats són:
- Diagnòstic: posar de manifest informació per obtenir una imatge de l'estat actual de la temàtica que es vol tractar.
- Solució: encaminada a trobar una solució al problema plantejat.
- Objectiu: en aquests casos l'objectiu ha de ser molt clar i visualitzat tant pel client com pel coach.
("I què puc fer per?..., què necessito per...?")
- Escenari: per tal explorar diferents vies de decisió.
("Què podria passar si...?, quina és la millor opció...?")
L'ús de les constel·lacions organitzacionals hauria de ser molt seriós, rigorós i professional, en el sentit de no banalitzar-ne la utilització.
L'experiència mostra que les constel·lacions fan un fort impacte i impressió si el client que la sol·licita té un assumpte important que el preocupa i que està disposat a treballar amb una mirada més amplia, flexible i sistèmica amb una clara orientació envers la solució.
Si el client és la primera vegada que té contacte amb el món de les constel·lacions és necessari generar un bon context i fer pedagogia sobre aquesta eina.
Finalitats per a les que està indicat
És útil com a mètode de supervisió per a persones que volen aclarir, explorar, diagnosticar, solucionar problemes, obrir noves perspectives i possibilitats i, en definitiva, elevar el nivell de consciència en relació amb els sistemes dels quals elles mateixes formen part i atenen, ja siguin projectes, equips, lideratge, organitzacions, canvis, etc.
- Direcció general i estratègia: lideratge i canvi cultural, anàlisis de problemes, simulació i clarificació d'opcions estratègiques, anàlisi de factor d'èxit, reestructuració i processos de fusió.
- Equips: desenvolupament, clarificació de rols, gestió de conflictes, relacions entre unitats.
- Direcció de projectes / serveis: clarificació d'objectius, estructura de projectes, equips de projecte, situacions de crisi.
- Recursos humans: anàlisi del potencial, plans de carrera, recursos i competències personal, clima laboral.
- Coaching: enfocament de la solució, desenvolupament del talent, processos de canvi
- Contextos professionals: emprenedoria, orientació professional, solucions de problemes, èxit.
- Diagnòstic del funcionament d'una organització
- Comprovació de la coherència en l'estructura d'una organització
- Definició d'una estratègia per a una organització
- Reestructuració d'una organització
- Integració desprès de la fusió d'una organització
- Clarificació de les relacions en una organització
- Intervenció en situacions de crisi
- Equips de treball i xarxes relacionals
- Disseny, gestió i desenvolupament de projectes
- Comprovació d'alternatives per a la presa de decisions
- Analitzar i millorar les interaccions entre el prestadors i els receptors de serveis
- Pèrdua recurrent o rotació de personal en les unitats
- Estudi de satisfacció dels serveis de la ciutadania
- Trobar i desenvolupar el lloc propi en l'organització
- Conflictes amb els companys, clients o proveïdors
- Trobar un bon lloc a l'equip o a l'organització
- Trobar l'equilibri entre la vida personal i professional
És important tenir en compte que les constel·lacions organitzatives són una eina sistèmica compatible i complementària amb altres eines o tipus de tècniques sistèmiques i d'altres orientacions.
Podeu trobar més informació sobre l'eina en el següents enllaços:
L'eina s'empra en els tallers sobre constel·lacions organitzacionals, en sessions i dins d'un procés de coaching individual o grupal i en tallers per a la gestió de conflictes.
En els tallers sobre constel·lacions organitzacionals es manté una orientació eminentment pràctica i basada en constel·lar els casos reals dels participants, i al mateix temps, s'introdueix la perspectiva teòrica que aporten les constel·lacions organitzacionals.
Aquest format permet donar a conèixer les constel·lacions organitzacionals, mostrar com es desenvolupen i veure la seva utilitat per a contextos organitzatius, com el lideratge, el equips de treball, la relació entre unitats, la gestió de projectes, la gestió de conflictes i la gestió del canvi, etc. En les sessions es treballa amb símbols o persones que representen els elements clau que generen una imatge del tema del client, la qual cosa permet elevar el nivell de consciència i acollir els moviment o moviments sistèmics orientats a la solució.
En els tallers per a la gestió de conflictes, quan es treballen casos reals dels participants, de vegades és convenient treballar-ho amb una constel·lació organitzacional.
En aquest cas, hi ha un client i la resta són representants o observadors.
El client s'emporta una altra perspectiva i una nova manera d'afrontar el tema, i els observadors i representants aprofiten l'experiència per fer un aprenentatge personal i professional, per ser més conscient i trobar més claredat i respostes a situacions que es donen o es puguin donar dins dels seus propis entorns professionals.
També s'ha fet un taller de gestió de conflictes amb eines sistèmiques per a càrrecs de comandament, en el quals s'ha fet una introducció de la mirada sistèmica en la gestió de conflictes i s'han fet servir diverses eines sistèmiques, una des les quals són les constel·lacions organitzacionals.
Tomàs Antonio Juste Andrés, responsable de Desenvolupament de Relacions Interpersonals i Dinàmiques de Treball
Resolució de conflictes, equips de treball, lideratge, gestió del canvi, reestructuracions, fusions, processos de desvinculació i acollida, solució de problemes
Les constel·lacions organitzacionals són una eina que permet visualitzar els diferents elements clau d'un sistema en un mínim període temps